Document ID: 32010D0354

KOMISSION PÄÄTÖS,
annettu 25 päivänä kesäkuuta 2010,
päätöksen 2008/855/EY muuttamisesta eläinten terveyttä koskevien toimenpiteiden osalta klassisen sikaruton torjumiseksi luonnonvaraisissa sioissa
(tiedoksiannettu numerolla K(2010) 4170)
(ETA:n kannalta merkityksellinen teksti)
(2010/354/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
sekä katsoo seuraavaa:
(1)
Eläinten terveyttä koskevista toimenpiteistä klassisen sikaruton torjumiseksi eräissä jäsenvaltioissa 3 päivänä marraskuuta 2008 tehdyssä komission päätöksessä 2008/855/EY (3) säädetään tietyistä klassisen sikaruton torjuntatoimenpiteistä päätöksessä olevassa liitteessä esitetyissä jäsenvaltioissa tai niiden alueilla.
(2)
Päätöksessä 2008/855/EY oleva liite koostuu kolmesta osasta, joihin siinä mainitut alueet on jaoteltu epidemiologisen tilanteensa perusteella. Liitteen I ja II osassa luetellaan ne jäsenvaltioiden alueet, joissa luonnonvaraisia sikoja koskevan epidemiologisen tilanteen katsotaan olevan suotuisin.
(3)
Vaikka luonnonvaraiset siat kuuluvat päätöksen 2008/855/EY soveltamisalaan, päätöksessä tarkoitetut toimenpiteet on tarkoitettu sovellettaviksi ensisijaisesti tilojen sikoihin ja niistä peräisin oleviin tuotteisiin.
(4)
Komission päätöksessä 2002/106/EY (4) säädetään klassisen sikaruton toteamisessa käytettävistä diagnostisista menettelyistä, näytteenottomenetelmistä ja laboratoriotestien tulosten arviointikriteereistä.
(5)
Jotta klassisen sikaruton leviämistä voitaisiin paremmin hallita, on aiheellista säätää tietyistä eläinten terveyttä koskevista toimenpiteistä, jotka on tarkoitettu sovellettaviksi taudin saaneeseen luonnonvaraiseen sikapopulaatioon. Erityisesti olisi säädettävä lähettämiskiellosta, joka koskisi päätöksen 2008/855/EY liitteessä luetelluilta alueilta peräisin olevien elävien luonnonvaraisten sikojen, tuoreen lihan, raakalihavalmisteiden ja tällaisesta lihasta koostuvien tai sitä sisältävien lihavalmisteiden lähetyksiä.
(6)
On kuitenkin aiheellista sallia luonnonvaraisten sikojen tuoreen lihan, raakalihavalmisteiden ja tällaisesta lihasta koostuvien tai sitä sisältävien lihavalmisteiden lähettäminen kyseisiltä alueilta alueille, joita ei ole lueteltu päätöksen 2008/855/EY liitteessä, mikäli virologiset testit suoritetaan päätöksen 2002/106/EY mukaisesti, testien tulokset ovat negatiivisia ja kohdealueen toimivaltainen eläinlääkintäviranomainen antaa ensin hyväksyntänsä.
(7)
Sen vuoksi päätöstä 2008/855/EY olisi muutettava.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Lisätään direktiiviin 2008/855/EY 8 b artikla seuraavasti:
”8 b artikla
Eläviä luonnonvaraisia sikoja, tuoretta lihaa, raakalihavalmisteita ja luonnonvaraisten sikojen lihasta koostuvia tai sitä sisältäviä lihavalmisteita koskevat toimenpiteet
1. Asianomaisten jäsenvaltioiden, joiden alueita on lueteltu liitteessä, on varmistettava, että
a)
eläviä luonnonvaraisia sikoja, jotka ovat peräisin liitteessä luetelluilta alueilta, ei lähetetä muihin jäsenvaltioihin tai saman jäsenvaltion muille alueille;
b)
liitteessä mainituilta alueilta peräisin olevien luonnonvaraisten sikojen tuoretta lihaa, raakalihavalmisteita ja tällaisesta lihasta koostuvia tai sitä sisältäviä lihavalmisteita ei lähetetä muihin jäsenvaltioihin tai saman jäsenvaltion muille alueille.
2. Poiketen siitä, mitä 1 kohdan b alakohdassa säädetään, asianomaiset jäsenvaltiot, joiden alueita on lueteltu liitteen I ja II osassa, voivat sallia mainituilta alueilta peräisin olevien luonnonvaraisten sikojen tuoreen lihan, raakalihavalmisteiden ja tällaisesta lihasta koostuvien tai sitä sisältävien lihavalmisteiden lähettämisen muille alueille, joita ei ole lueteltu liitteessä, sillä edellytyksellä, että
a)
siat on minkä tahansa päätöksen 2002/106/EY liitteessä olevan VI luvun A osan 1 alakohdassa, B osassa tai C osassa esitetyn diagnostisen menettelyn mukaisesti testattu klassisen sikaruton varalta, ja testien tulokset ovat olleet negatiiviset;
b)
alueen toimivaltainen viranomainen on antanut ensin hyväksyntänsä.”
2 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä kesäkuuta 2010.

Labels: 3
0
18
6